**Mytologi og kosmologi i shinto**

Skabelsesmyterne i **shinto** er beskrevet i helligskrifterne [Nihongi og Kojiki](https://religion.systime.dk/?id=900#c4873). De handler om generationer af kami, der er opstået af sig selv. Blandt dem er urtidsægteparret **Izanagi** og **Izanami**, som skaber landet Japan. Efter kontakt med underverdenen renser Izanagi sig og føder forskellige guder, hvor solgudinden **Amaterasu** er særligt vigtig.

Hun sender senere sit barnebarn Ningi ned til landet for at regere det. En anden myte fortæller, at de jordiske kejsere herefter har himmelske forfædre, hvormed de nedstammer direkte fra solgudinden.

Mytologien i shinto begrunder, at verdensbilledet er tredelt, og det består af:

* Den høje himmelslette – bolig for kami (herunder menneskets ånd)
* Menneskers verden
* Underverdenen – de døde kroppes forurenede verden

Opdelingen spiller generelt ingen rolle for den almindelige japaner, hvor fokus er på det levede liv i menneskers verden. Kommunikationen med kami foregår gennem forfædredyrkelse og ved særlige årstidsfester. Formålet er at opnå positive resultater i livet her og nu.

## Helligskrifter

I de japanske religioner er der ikke en afgrænset kanon med helligskrifter. De bliver brugt anderledes end i vestlige religioner, fordi der er fokus på religionernes praktiske anvendelse i langt højere grad end dogmerne eller teologien.

I shinto indgår der forskellige historieværker og en samling af ritualforskrifter.

* Kojihi (712 e.v.t.): De gamle fortegnelser
* Nihongi (720 e.v.t.): De japanske fortegnelser
* Engiishiki (927 e.v.t.): Ritualforskrifter

Alle helligskrifter er blevet til i forskellige perioder ved kejserhoffet, og historieteksterne skal bl.a. forklare og legitimere forbindelsen til gudernes kami.

Inden for buddhismen har hver retning sine foretrukne sutraer som centrale tekster.

* Shinbuddhismen: De tre Rene Land-sutraer, dvs. Den Store Sukhavati-vyuha-sutra, Den Lille Sukhavati-vyuha-sutra og Amitabha-sutra
* Zenbuddhismen: Lankavatara-sutra
* Nichirenbuddhismen: Lotus-sutra (100 e.v.t.)

De forskellige nye religioner bruger forskellige helligskrifter, som typisk har haft en afgørende betydning for religionens stifter. Desuden bliver stifterens egne skrifter betragtet som hellige af tilhængerne.

Kristendommen har Biblen som helligskrift, og den er oversat til japansk.